Kmec, Peter, podpredseda vlády SR pre plán obnovy a znalostnú ekonomiku (2024-04-18):
Ďakujem, pán predsedajúci. Dovoľte mi, aby som odprezentoval odpoveď v mene pána ministra vnútra Matúša Šutaja Eštoka. Vážená pani poslankyňa, Ministerstvo vnútra Slovenskej republiky sa dlhodobo usiluje o zavedenie telových kamier do priameho výkonu služby príslušníkov Policajného zboru na účel zabezpečenia videozáznamov o priebehu vykonania služobných zákrokov. Nedávny zámer spustiť takzvanú pilotnú prevádzku menšieho množstva telových kamier v počte 193 kusov bol zrušený, a to z dôvodu prehodnotenia pôvodného technického zadania nákupu telových kamier vzhľadom na využiteľnosť a rozsah potrieb viacerých útvarov Policajného zboru. V súčasnosti gestor problematiky – sekcia informatiky, telekomunikácie a bezpečnosti Ministerstva vnútra Slovenskej republiky, vykonáva analýzu potrieb dotknutých útvarov Policajného zboru, ktoré budú špecifikovať svoje požiadavky na technické riešenie a na typ špecifických periférií, t. j. rôznych typov telových kamier nevyhnutných pre komplexné riešenie tejto problematiky v oblasti dokumentovania priebehu služobnej činnosti policajnými zložkami a zložkami Ministerstva vnútra Slovenskej republiky. Výsledkom analýzy využitia videoanalytických služieb a telových kamier bude návrh komplexného riešenia danej problematiky v rámci rezortu ministerstva vnútra a Policajného zboru, t. j. hraničnej a cudzineckej polície, poriadkovej polície, dopravnej polície a železničnej polície v oblasti zabezpečenia zberu dát v priamom výkone služby príslušníkov Policajného zboru, archivácie a ďalšieho spracovania záznamov. Budú analyzované nasledujúce oblasti. Detekcia, t. j. nástroj na prvotný zber informácií a materiálov prostredníctvom video a zvukového záznamu, t. j. telové kamery umožňujúce nahrávanie hlasu a videa. Následne evidencia, t. j. bezpečné ukladanie záznamov vyhotovených prostredníctvom kamier, t. j. centrálne uloženie šifrovania archivácie na zákonom stanovené obdobie. A ďalší, ďalší krok bude inteligencia, to je komponent, ktorý poskytne automatizovanú analýzu a detekciu požadovaných informácií buď ako následné spracovanie a vyhodnotenie, alebo analýza dát v takmer reálnom čase z priameho premietania. A posledné, odpoveď, reakcia na zistené informácie z analýzy získaných dát, ktorá umožní rýchlu a cielenú reakciu pre jednotlivé policajné zložky a odvrátenie hrozby. Aký je aktuálny stav projektu? Po prvé, prebieha základná finančná kontrola k predmetu pripravovaného vyhlásenia písomných konzultácií v súlade s rámcovými dohodami o poskytovaní poradenských služieb v oblasti auditu. Po druhé, ukončenie základnej finančnej kontroly a zadanie obstarávania poradenských služieb sekcie verejného obstarávania sa má uskutočniť do 26. 4. 2024. Po tretie, obstaranie zhotoviteľa je v predpokladanom termíne do 3. 5. 2024 a harmonogram dodávky v rámci prvej etapy je predpokladaný najneskôr do 3. novembra 2024. V druhej etape, ktorá sa predpokladá realizovať do 3. 1. 2025 s výstupmi, by mala byť štúdia uskutočniteľnosti, ktorá by mala obsahovať najmä: 1. Úvodnú časť, ktorá by mala poskytnúť prehľad o cieľoch štúdie uskutočniteľnosti s identifikáciou jej hlavných výziev, príležitostí. 2. Podrobný opis plánovaného projektu vrátane jeho cieľov, rozsahu, technických požiadaviek a očakávaných výstupov. 3. Zhodnotenie trhového potenciálu projektu vrátane analýzy konkurencie, dopytu a trendov v odvetví, ako aj identifikácia cieľových segmentov a ich potrieb. 4. Hodnotenie technickej realizovateľnosti projektu vrátane analýzy potrebných zdrojov, technológie a odborných znalostí. 5. Zhodnotenie finančnej životaschopnosti projektu vrátane odhadu nákladov a príjmov, analýzy investičných návratností, cash flow, ziskovosti a rizík. 6. Posúdenie organizačnej schopnosti realizovaných projektov vrátane analýzy personálu, manažmentu, riadenia rizík a plánovania projektov. 7. Posúdenie právnych aspektov projektu vrátane analýzy príslušných právnych predpisov, licencií, povolení a zmlúv. 8. Identifikáciu hlavných rizík spojených s projektom a navrhnutie opatrení a ich riadenie a minimalizáciu. 9. Zhrnutie výsledkov štúdie... (Prerušenie vystúpenia časomerom.)